Kuršėnų geležinkelio stotis

Apie stotį Kuršėnų mieste žr. Pavenčių geležinkelio stotis.

Kuršėnų geležinkelio stotis – geležinkelio stotis Lietuvoje, Šiaulių rajono savivaldybėje, į šiaurės rytus nuo Kuršėnų miesto, Drąsučių kaime, Melioratorių g. 2. Pastate nebėra laukiamosios salės, bilietų pardavimo kasos, nebėra daug anksčiau stočiai priklausiusių pastatų. Išlikęs tik pagrindinis stoties pastatas, kuriame gyvena kelios šeimos, nors ir dabar pravažiuojantys traukiniai laipina keleivius.Geležinkelio stotys. Kursenai.lt (tikrinta 2021-11-13). Pagrindinė stoties funkcija – traukinių prasilenkimas vienkeliame ruože, tačiau taip pat čia stoja ir keleiviniai traukiniai Panevėžys–Mažeikiai.

Stoties prieigose pastatyta kompozicija – paminklinis akmuo ir kryžius 1947–1952 m. ištremtiesiems į Sibirą atminti.Paminklas Kuršėnų geležinkelio stotyje tremties metams atminti. SiauliuRajonas.lt (tikrinta 2021-11-13). Paminklas pastatytas 1997 m. politinių kalinių ir tremtinių sąjungos iniciatyva siekiant atminti iš Kuršėnų miesto ir apylinkių ištremtus žmones.Šiaulių rajono paminklai. Genocid.lt (tikrinta 2025-03-07).

 Istorija 

Nutiesus Liepojos–Kaišiadorių geležinkelio ruožą, 1871 m. rugsėjo 4 d. atidaryta Liepojos geležinkelio (nuo 1877 m. Liepojos–Romnų geležinkelio) Kuršėnų stotis, kuri priskirta IV klasei. 1913 m. stotyje dirbo viršininkas, 3 jo padėjėjai, 5 iešmininkai, krovinių raštininkas, svėrėjas ir 2 sargai.

1915 m. antroje pusėje atstatytas medinis 38 m ilgio tiltas per Ringuvos upę, stoties šiaurės vakariniame pakraštyje vedantis link Mažeikių. 1919 m. gruodį Kuršėnų stotis perėjo Lietuvos susisiekimo ministerijos Lietuvos geležinkelių žinion. 1921 m. perstatytas geležinis tiltas per Ringuvą (23 m ilgio, 9 m aukščio). 1926, 1930, 1935 ir 1940 m. tikslinant stočių klases Kuršėnų stotis išlikdavo IV klasės, nors darbuotojų žymiai sumažėjo. 1972 m. stotis pažymėta kaip geriausia Šiaulių apygardoje.Pažinkime Kuršėnus Nr. 3.  VisitSiauliai.lt (tikrinta 2021-11-13).

1997 m. prie stoties atidengtas paminklas tremtiniams.

 Gyvenvietė 

Sovietmečiu Kuršėnų geležinkelio stotis buvo atskira gyvenvietė nuo Drąsučių. 1970 m. ji turėjo geležinkelio stoties gyvenvietės statusą, o 1979–1989 m. netgi miestelio statusą. Atgavus Nepriklausomybę gyvenvietė prijungta prie Drąsučių kaimo, dėl ko labai padidėjo pastarojo gyventojų skaičius.

 Šaltiniai 

Gelež
Kategorija:Šiaulių rajono savivaldybės geležinkelio stotys